觀高郵寺壁曹仁熙畫水
作者：張表臣
朝代：宋

paragraphs: 曹生畫手信有神，毫端風雨生奫沄。
波濤不合來翻屋，鮫鰐何須欲噬人。
湯湯此水勢方割，陽侯鬰怒馮夷搏。
鼉擲鯨呿海岳驚，霧塞雲昏光景薄。
開元將軍愛驊騮，拳奇滅沒隘九州。
時危此物豈易得，寫此尚可銷人憂。
末有乃孫畫乃水，逋客見之心欲死。
雷奔電擊走中原，魚怖龍愁寧忍視。
先生道眼高崑崙，聊將妙語破迷津。
中流險絕待舟楫，四海浩蕩須經綸。
我生甘作淮海客，身脫垂涎頭雪白。
驚心未定畏漰湍，欲覓平波泛家宅。
此身端的老江湖，雨笠煙蓑是所圖。
他年但飽揚州米，今日寧論甓社珠。